[pic] | EUROOPAN KOMISSIO |

Bryssel 6.4.2011

KOM(2011) 177 lopullinen

KOMISSION TIEDONANTO NEUVOSTOLLE

Euroopan unionin osallistumisesta kuudenteen metsien suojelua Euroopassa käsittelevään ministerikokoukseen (Oslo, 14.–16. kesäkuuta 2011)

KOMISSION TIEDONANTO NEUVOSTOLLE

Euroopan unionin osallistumisesta kuudenteen metsien suojelua Euroopassa käsittelevään ministerikokoukseen (Oslo, 14.–16. kesäkuuta 2011)

Kuudes metsien suojelua Euroopassa käsittelevä ministerikokous järjestetään Oslossa, Norjassa 14.–16. kesäkuuta 2011. Yli 40 Euroopan valtion, mukaan luettuina kaikkien EU:n jäsenvaltioiden, odotetaan osallistuvan Norjan ja Espanjan yhdessä järjestämään kokoukseen.

Ministerikokouksissa käytävä metsäpoliittinen keskustelu, jota alettiin vuonna 2009 kutsua nimellä ”Forest Europe”, on hallitusten välinen ja yksittäisten maiden johtama prosessi, joka käynnistettiin vuonna 1990 ja jonka tavoitteena on edistää Euroopan metsien kestävää hoitoa ja käyttöä. Prosessi perustuu nykyisten 47 allekirjoittajamaan vapaaehtoisiin sitoumuksiin. EU on osallistunut prosessiin sen alusta alkaen ja on tähän mennessä allekirjoittanut sen tuloksena syntyneet kaikki päätöslauselmat ja julistukset.

Vuodesta 1990 alkaen on pidetty viisi ministerikokousta. Ensimmäinen ministerikokous pidettiin vuonna 1990 Strasbourgissa, ja sen pääteemoja olivat metsien seuranta ja suojelu sekä metsätutkimukseen liittyvät kysymykset. Toisen ministerikokouksen tapahtumapaikkana vuonna 1993 oli Helsinki, ja siinä käsiteltiin lähinnä metsien kestävää hoitoa ja käyttöä, metsäluonnon monimuotoisuuden säilyttämistä, metsien ja ilmaston välistä suhdetta sekä Keski- ja Itä-Euroopan maiden metsätaloutta. Vuonna 1998 Lissabonissa pidetyssä kolmannessa ministerikokouksessa annetuissa sitoumuksissa keskityttiin Euroopan metsäsektorin sosioekonomisiin kysymyksiin ja hyväksyttiin yleiseurooppalaiset metsien kestävän hoidon ja käytön perusteet ja indikaattorit. Neljäs ministerikokous pidettiin vuonna 2003 Wienissä, ja siinä käsiteltiin metsien kestävän hoidon ja käytön yhdentämistä kestävään kehitykseen laajemmin. Viimeisimmässä Varsovassa vuonna 2007 pidetyssä kokouksessa puolestaan käsiteltiin metsiä puun- ja energiantuotannon yhteydessä sekä metsien ja vesivarojen välistä yhteyttä.

Neuvosto valtuutti komission ja sitä edustavan maatalouskomissaarin osallistumaan Euroopan unionin puolesta viiteen edelliseen ministerikokoukseen ja allekirjoittamaan jäsenvaltioiden rinnalla kokouksissa laaditut ministeritason julistukset ja päätöslauselmat.

Kuudennessa metsien suojelua Euroopassa käsittelevässä ministerikokouksessa on tarkoitus hyväksyä kahdentyyppisiä päätöksiä:

(1) Oikeudellisesti sitovat päätökset neuvottelujen aloittamisesta ja sellaisen kansainvälisen neuvottelukomitean perustamisesta, jolla on valtuudet laatia Euroopan metsiä koskeva oikeudellisesti sitova sopimus. Kansainvälisen neuvottelukomitean työjärjestys on tämän päätöksen liitteessä.

(2) Oikeudellisesti sitomattomat päätökset Forest Europe -prosessin uudesta visiosta, tehtävästä, tavoitteista ja päämääristä sekä kansallisella ja Euroopan tasolla vapaaehtoiselta pohjalta toteutettavista toimista samaan tapaan kuin edellisten ministerikokousten ministeritason julistusten ja päätöslauselmien kohdalla.

Ministerit hyväksyvät ministeritason päätökset allekirjoituksellaan.

Asianomaiset komission yksiköt ovat osallistuneet aktiivisesti kokouksen valmisteluihin.

Euroopan unionin osallistuminen kuudenteen ministerikokoukseen on tarpeen seuraavista syistä:

- kokous liittyy sekä jäsenvaltioiden että Euroopan unionin aiemmin tekemien kansainvälisten sitoumusten täytäntöönpanoon yleiseurooppalaisella tasolla,

- koska tavoitteena on aloittaa neuvottelut ja käydä neuvotteluja kolmansien maiden kanssa oikeudellisesti sitovasta sopimuksesta aloilla, joilla EU:lla on toimivaltaa, komission on omaksuttava aktiivinen rooli sen varmistamiseksi, että EU:n ulkoista edustusta koskevia perussopimuksen määräyksiä noudatetaan, että EU:n säännöstön ensisijaisuus otetaan täysimääräisesti huomioon ja että EU osallistuu neuvottelujen avaamista koskevaan päätöksentekoon ja varsinaisiin neuvotteluihin tiiviissä yhteistyössä jäsenvaltioiden kanssa,

- Strasbourgin, Helsingin, Lissabonin, Wienin ja Varsovan ministeritason julistusten ja päätöslauselmien allekirjoittajana Euroopan unioni osallistuu suoraan niiden täytäntöönpanoon ja seurantaan,

- ministeritasolla hyväksyttyjen päätösten aiheet vastaavat pitkälti Euroopan unionin metsästrategiasta 15. joulukuuta 1998 annettua neuvoston päätöslauselmaa ja EU:n metsätoimintasuunnitelmaa[1] sekä EU:n politiikan tavoitteita, joihin sisältyvät muun muassa seuraavat: maaseudun kehittäminen; energia; ympäristö ja luonnon monimuotoisuus; ilmasto; tutkimus ja teknologian kehittäminen.

Sen vuoksi komissio suosittaa, että neuvosto

1. päättää, että komissio osallistuu Euroopan unionin puolesta kuudenteen metsien suojelua Euroopassa käsittelevään ministerikokoukseen, joka järjestetään Oslossa 14.–16. kesäkuuta 2011;

2. päättää, että komissio allekirjoittaa Euroopan unionin puolesta ja jäsenvaltioiden rinnalla Oslossa ministeritasolla hyväksytyt päätökset. Komission allekirjoitus ei merkitse sitoutumista sellaisiin yhteisiin toimenpiteisiin, jotka eivät kuulu Euroopan unionin toimivaltaan.

LUETTELO ASIANMUKAISISTA ASIAKIRJOISTA

KUUDENNEN METSIEN SUOJELUA EUROOPASSA KÄSITTELEVÄN MINISTERIKOKOUKSEN ASIAKIRJAT

- Oslossa ministeritasolla hyväksytyt päätökset

- Euroopan metsiä koskevan oikeudellisesti sitovan sopimuksen valmisteluista vastaavan kansainvälisen neuvottelukomitean työjärjestys

MUUT ASIAKIRJAT

- Komission suositus neuvoston päätökseksi Euroopan unionin osallistumisesta Euroopan metsiä koskevasta oikeudellisesti sitovasta sopimuksesta käytäviin neuvotteluihin

-

[1] KOM(2006) 302 lopullinen.